khistorydata/jeongjo-sjw-relations huggingface dataset:
정조 16년 · 목
疏略曰伏見蔡濟恭處分傳敎之出於朝紙者辭旨嚴正如昏衢之揭日月世道可以鎭安人心可以底定臣不勝欽仰攢頌噫驥顯之凶肚逆節實是亘古所無之賊而殿下非徒一切勿問反有官秩陞授之擧又從以設爲禁令使廷臣更不得提說故不出數年義理漸晦種種變怪愈往愈滋如是不已則萬古之綱常天下之大防將至打敗斁絕而後已默觀近日朝象率多背馳義理之人殊不知驥顯之所以爲驥顯永僖之所以爲永僖隱憂深慮無所不至臣請冒萬死溯本而痛陳之嗚呼向時事尙何言哉國勢凜如綴旒危機迫在呼吸倘微我慈聖赫然明斷則四百年宗國不知稅駕之所當此時也宗社爲重君命反輕此箇義理可謂建天地不悖而惟彼驥賊潛畜梟腸顯肆虺毒敢投凶疏至妖且憯凡有血氣者若不明目張膽於此賊則非殿下之臣也惟其常刑未施亂領尙保故渠敢自處以平人至有縱子赴科之變不但渠之自處如此一種怪鬼之輩又有其然豈其然之心竊議而潛護之於是乎永僖締結之跡自露而不啻如泥中鬭獸寧不痛哉前後諸臣之力討永僖者亦非私惡於一永僖也誠以不討永僖則非所以討驥顯也不討驥顯則人將不得爲人也討與不討乃是忠逆所判向背所分而位在具瞻者不惟不討之乃以絕悖之說敢奏至尊之前營護之不足而又獎詡之一陳之不足而又再三之言官喉司交章嚴斥而佯若不知賓筵諸宰一辭齊討而凝然不動此其意必以爲永僖本自無累衆言不足畏也若以永僖謂無累則其將以驥顯亦謂之非逆耶或者又謂僖與驥本不相干云爾則此亦有不然者果使永僖一見驥顯之名能有若浼之心則方其子之赴講也何無一分驚惋而循例越栍乎卽此一事已爲黨與之斷案則平日情節之相干不相干更不須問也凡人於義理關頭其所向背譬如行者之或從正門或由夾門出此則入彼入此則出彼惟當審其所向耳一人夾門則其去正門已遠矣而不可反矣今之莫定所向者不幸類是若不明示義理偕之大道則將不知幾箇驥僖接踵而起又不知幾箇營護之徒鼓吻抵掌闖機而發如是而豈不胥入於夷狄禽獸之域乎此臣所以却顧長慮不獨爲目下事而已也顧今急務惟在於明義理而所以明之者亦惟在於朝廷擧措之得宜耳備堂面斥之擧忠憤所發而相繼譴罷重臣獨陳之疏辭理明正而又被罪罰廊廟盡空聽聞皆惑臣恐殿下此擧非所以明義理也伏願亟將諸臣處分竝命反汗快正驥僖當施之律使一世之人曉然知義理所在則國事宰甚世道幸甚
정조 16년 · 강
召見竊對官于誠正閣命奉常奉事金致礪拿處
정조 16년 · 목
承旨洪義榮啓言輪對官奉常奉事金致礪奏對之際披見笏記事極駭然所當重勘何以爲之命拿處
정조 16년 · 강
命太常員役以典僕塡差新復舊例
정조 16년 · 목
該判官李東植以輪對官啓言本寺員役非典僕不得塡差不但古例先朝庚辰特命依太學例冒入者一竝沙汰仍下敎若曰太常員役非典僕不敢爲者所重在焉今聞外方人亦圖占爲官長者何顏典僕此後嚴飭俾無此弊燈命揭板於廳壁又於癸未年以典僕中拔身者勿拘仕路凡干雜役蠲減宗社守僕以此轉差事竝爲啓下定式矣年久之後不能奉行每當員役有闕間多外人之冒占或値公役疊至反爲刑曹之使役故原典僕輩旣乏聊賴之資且無蠲役之效十亡其八如干見在者應役倍前資生無計漸益渙柝莫可支保渠輩之以此稱冤不惟可矜莫重粢盛舂正亦難分授臣意則一遵先朝受敎員役有闕必以典僕中可堪使役者抄擇塡補考準本寺三式年奴婢案非典僕支屬而冒入者一竝沙汰堂郞眼同以典僕差塡諸般雜役申飭該曹毋得更侵其流接方外者竝加刷還則渠輩必皆聞風自至目下急務恐無出此矣敎曰別般嚴飭申飭舊例此後越格則令渠輩上言於陵幸時事分付
정조 16년 · 목
敎曰枚卜于卿而思之公而幸得人私而感舊家予於卿所取者持重也所望者振紀也所勉者偕和也予之所以望之者卿則以所以取之者應之不勞而績庸成卿亦以勉之於卿者加勉於予所不逮處偕和而益偕和務盡相須之功則今日之治理斯過半矣矧今廊廟籌謨委屬昕夕側席不啻如渴卿須如此爰立之本意卽起肅命弘濟時務事遣史官傳諭于右議政○假注書李廷顯書啓以爲臣敬奉聖敎往傳于右議政金履素則以爲臣之得有今日是誰之賜魯下而崇顯坑坎而袵席頂踵毛髮莫非聖恩也負乘之懼含珠之願寤寐如結不自意千不當萬不當之新命遽及於千不似萬不似之身聞命以來五情失守四體投地明發不寐如癡如顚此際恩綸渙降史官臨宣臣於此情爽飛越尤不知所以措辭仰對云矣
정조 16년 · 강
義禁府以門黜罪人蔡濟恭豊川府付處啓
정조 16년 · 강
命校理金熙朝禁推
정조 16년 · 목
政院以熙朝無端徑出依定式捧傳旨
정조 16년 · 강
三司新啓府院新啓兩司新啓賜批施前承旨朴奎淳島配之典定配罪人鄭存中絕島安置之典前承旨李義鳳屛裔之典知製敎尹致性金熙朝刊削之典諸重臣處分前工判鄭昌順前吏判李文源前兵判李秉模外啓命還寢仍遞兩司諸臣罷承旨尹履相職尹永僖事原啓留中
정조 16년 · 목
大司憲曺允大大司諫柳焵執義柳匡天司諫鄭東觀掌令鄭履玉持平宋俊載獻納沈興永正言嚴耆鄭毅祚修撰宋翼孝等啓言義理漸晦隄防不嚴凶醜之徒接跡而起凡今日北面於殿下之庭者莫不腐心痛骨明目張膽而至於驥僖兩賊尤是臣子必欲食肉而寢皮者之噫彼蔡濟恭受兩朝罔極之恩荷五載倚毗之重拔之坑坎置諸台鼎則固當國耳忘私益嚴懲討而奈其濫猾之性自來成習威福之專徒急濟私蔑公植黨看作家計君讎國賊援爲淵藪至於今番之右袒永僖而極矣噫嘻驥顯是何等劇逆而永僖之挺身黨賊實是天地間無前之變怪如此凶賊在於從侄之親則沫飮致討宜倍他人而不惟不討乃反顧惜之營護之始以無勢經幄等語肆陳前席終引參箚依俙之事圖掩凶跡情狀之奰慝用意之陰譎十手所指萬目難掩而諸宰之聲罪悍然不動聖敎之牖迷頑若莫聞咫尺天威全無忌憚回首傲聣角抗公議其眼無君父力護凶逆至使半國衿紳之徒率入於混淪忠逆之中世道之波蕩人心之陷溺將爲夷狄禽獸而後已者言之痛心思之骨顫夫亂臣賊子春秋之所必討君綱臣分宵壤之所莫逃苟有一分秉彝之心其辜恩負國忘讎黨惡豈至此極至於循例呈告偃然在家拖過多日黽勉出城慢蹇之罪固不容誅而比之前犯猶屬薄物細故耳近地付處不足以少洩輿憤而尋常按例之律不可施之於此等負犯請中途付處罪人蔡濟恭亟施極邊荐棘之典批以蔡濟恭事過矣況大臣律名自有次序則不請竄而徑請荐棘亦關後弊卿等推考原啓還下○曺允大柳匡天鄭履玉宋俊載等啓言近來義理漸湮世變層生護逆黨惡無所顧忌甚至有朴奎淳之推詡僖賊肆發悖口尤何等變怪也渠以無恥者類自作權門爪牙頤指氣使無不甘受言議可否一聽風旨從他笑罵爲世指目久矣噫彼驥賊孰不欲手磔口臠而永僖之挺身力護甘心同惡究厥凶肚同一劇賊凡在簪紳之列者擧切沫飮之忱而渠敢於喉院稠坐之中始以相貌才諝之說極口稱譽終發臺啓何畏之語全不忌憚背馳公議右袒凶竪其平日綢繆之狀暗地和應之跡綻露無餘當此懲討之日焉逭黨與之誅請前承旨朴奎淳亟施絕島竄配之典進言之規貴在明白懲討之論尤宜卞別前承旨李益運最初疏語中隨參與否惟在臣見等語己極陰秘縱恣而及其再陳一疏托以懲討而語旣汨董意亦混圇所謂黨惡之類孼芽其間云者指意所在尤爲閃倏渠以濟恭之私人本爲一世之指目前後超蠟專藉其力渠如難言則固當縮伏而今乃藏頭爲說無限包括作爲左右迷藏之計欲售東西出沒之習以渠卑微濫叨淸顯則不思事君無隱之道敢爲乘時熒感之態者究厥情狀誠極巧惡如此鬼蜮之類不可廁諸衣冠之列請前承旨李益運亟施屛裔之典鄭存中之罪可勝痛哉白首老臺名以言事旨意之閃忽情狀之陰秘不忍正視萬萬駭惋伊日賓對之後蔡濟恭之悖擧凶論不啻狼藉則論其罪犯何患無辭而初疏措語都沒本事及其再疏全事玩弄捨其護逆蔑分之罪只擧等閒檢詳之事陽若攻斥暗售粧撰終引補牘三上之說顯有稱譽之意全無聲討之辭平日綢繆之情綻露無餘目下謟附之狀明白難掩而乃於王府嚴問之下一直吞吐末乃輸款如許無嚴黨惡之類不可尋常勘律而處分之止於善地竄配未免失之太寬請定配罪人鄭存中施以絕島安置之典批以朴奎淳事公座雖異於私室言則明是私談而向來承宣之抉摘露章近於偏黨雖賜嚴處且以奎淳言之尹永僖之本情渠何詳如則如是噴薄立證而急於濟私不顧忌器此亦偏黨中出來由渠口角惹起近日朝象之無限紛聒似此之類不可無懲戢之擧以靖垚道依啓李益運事此豈成說乎初疏有何可執之端後疏立跡久分明巧惡之目太不近似亟停勿煩鄭存中事是矣是矣依啓○柳焵鄭東觀沈興永嚴耆鄭毅祚等啓言義理漸晦懲討不行黨逆之徒恣意跳踉以至有朴奎淳之公肆悖說獎詡賊僖而垚道之變怪極矣渠本嗜利之鄙夫甘作權門之押客承望風旨爲其瓜牙憑藉聲勢聽其頤指爲一世嗤點厥惟久矣噫嘻驥賊之劇逆大憝凡有血氣之倫莫不欲口臠手磔而惟彼永僖乃敢暗地糾結腸肚相連及其情跡彰露附賊亦賊則今日廷臣之齊聲共憤必討乃己者卽所以討驥賊也渠亦人耳獨何心腸背馳國論力抗公議營護之說自倡於具瞻之地推獎之言繼發於公會之座掇拾緖論略無忌憚至以雖有臺啓吾何畏哉等說顯肆咆喝若有所恃民彝之斁敗人心之陷溺胡至此極當此大論方張之日如許護逆之類難逭黨與之誅請前承旨朴奎淳亟施絕島竄配之典向日喉院聯疏之時李義鳳之游辭規免擧措駭然其爲背馳正論之狀昭不可掩而及其自卞之章出而又敢欺瞞於聖明之下豈勝痛哉有曰瀆擾之非時者尤不成說僚負陳疏之擧旣在於無故之日則所謂非時何也聯章則懼其瀆擾徑出則不懼瀆擾者亦何也嚴討之疏謂之呈課共憤之論肆然規避究其心跡非特陰護如許無嚴絕悖之類不可置之於輦轂之下請前承旨李義鳳亟施屛裔之典人臣之代撰王言體叚不輕義理所關故古之人或有手裂麻誥者或有力辭草詔者而未嘗以慢君命罪之此個道理雖不可責之於人人而向來不允批答撰進之命旣下於兩次賓對罪惡彰著之後則爲知製敎者固當十分稱停而乃反推詡過情引用失當有若無故大臣有平日苦忱扶正闢邪丐閑告退者然言旣爽實跡涉顧瞻朝紙一頒駭惑轉甚請前後製進諸臣一竝施以刊削之典向日賓對之席凶悖之論肆發於具瞻之地當此之時義理不絕如縷國綱幾乎墜地其若無一人嚴辭痛斥則是可曰國有人乎此所以忠憤之論迭出於前席聲討之章繼發於諸宰此實擧國共公之議而不惟不賜開納或被譴罷之典或被放黜之典朝象之愁沮固無可言而處分之過中何至於此況今巨魁之懲討斯行諸臣之罪名自如刑政之乖當莫此爲甚請還寢諸重臣處分之命批以朴奎淳事依啓李義鳳事初何心乎後何心乎其跡如彼其殊常則其情之旡妄與否難以分曉雖以全保之意欲垂終始之惠而渠乃自干何哉俾圖自新莫若收殺爲先依啓不允批答製進知製敎事下語之不帶責辭固失代撰之體而揆以國體焉敢不製進乎其中尹致性之別無指名催督而挺身自當金熙朝之所爲常亦非之今番代撰與疏箚節節駭然依啓重臣處分還收事蔡濟恭之處分惡其偏私則諸重臣筵奏與章疏雖有輕重之別大體則亦近於偏豈可以濟恭之被勘或忽於陶容之至戒乎然筵奏諸人目見大臣之無嚴能效出位抗論之誠以伊後大臣擧措觀之則諸說不可謂之太過依啓其中前工曹判書鄭昌順前吏判李文源疏語終涉情外前兵判李秉模處義亦不當姑置之○曺允大柳焵柳匡天鄭東觀鄭履玉宋俊載沈興永嚴耆鄭毅祚等啓言噫嘻驥顯是何等元惡劇逆也今日廷臣必欲碎首力討誓不與共戴者卽秉彝之所同得而噫彼永僖本以妖煥之死友參涉於構疏之際泣送於越江之行究厥罪狀固己萬萬狡惡而抑何凶肚暗結驥賊挺身於衆討之中甘心於同惡之科手捧逆子之單親越逆子之講盡力援拯極意營護寧被僚試之斤而自作黨與之歸甚至金吾草供成一斷案平素之綢繆腸肚之連絡卽是十手所指萬目難掩則其無將之心不道之跡與驥顯一而二二而一也以如許凶腸如許逆節尙今假息未伏王章者古今天下寧有是哉至於今番蔡濟恭致討之後廷議轉激輿論益沸尤不可一刻容貸請尹永僖亟令王府設鞫嚴問夬正典刑批以尹永僖事禁令自在則此非收還之啓卽勘律之請也豈有如許國體乎原啓留中卿等遞差捧納承旨罷職
정조 16년 · 강
還送關西伯洪良浩啓本命道內尙武之方更爲論理狀聞仍飭武列食效間本道文臣無敢擧論於臺侍等職以好地處業武者勿拘通擬
정조 16년 · 목
良浩以武烈祠齋儒代以武列事有難便馳啓敎曰卿之此狀啓可謂太不識更張之義矣大抵本道尙武之方也近來文弊之甚奸竇日開以文而濫通臺侍以儒而圖占鄕任如是也故人之視武如視冀土渠輩亦皆恥於業武操弓者把管超距者揖讓關西一路將未見用武之方是豈非留心而致力處乎其所一變反古之道雖十分講磨百歧獎勵若不痛革賤待之弊則尙難望食效況自卿以下看之而莫可釐正乃有此煩猥不緊之登聞道臣如此守宰何論乎若以武士不㛠周旋俎豆之所爲慮則此亦有大不然者就於以文官爲父祖以鄕任爲子弟之類及武班之名族著稱者別加興勸俾主祀事兼責守祠而一經此任一屬此院則鄕中之接待京司之收用另異於常格則亦豈無得寸亦寸之益乎至於祭時服色卿之請用縫掖者萬萬迃闊介冑者奉斝笳角以奏庭卽格神當然底道理又以讀祝之節爲難之者亦果成說乎渠輩於式年不但能讀四書七書三鑑三典而己如又盡誠別選拔尤入屬則安知非人人皆爲郤穀乎武參奉之倣設兩齋生之武列及其他別般興勸之方更爲論理狀聞此狀啓還下送其中道內儒士之捐財助費者缺望爲說者卿於是乎難免大安發矣凡事可爲則爲之不當爲則不爲之而己雖欲酬勞不患無他路則何敢以出財等說煩陳於奏御文字乎揆以國體萬萬駭然卿則爲先施以重推之典此輩旣出物則必當效誠於本院其中地處之可合院任院生者一倂勸武移屬後形止狀聞事回諭欲尙武則先禁傍蹊爲可武列食效間關西文臣無敢擧論於臺侍等職而以好地處可合臺通者子弟中若有業武者此則勿拘通擬事分付銓曹此意一體回諭使之曉論道內列邑
정조 16년 · 강
命唐錢貿來應行條件姑先依節目施行
정조 16년 · 목
司譯院以冬至正使意啓言唐錢貿來事旣已草記蒙允矣應行節目臣與該院提調及副使書狀官會同磨鍊別單書入敎以姑先依此施行○節目一今者唐錢不定貿來之數任其多少則在彼貿取之際易致刁蹬之弊及其回還之後不免濫賤之患其所捄弊之策定其一年所出之數俾不至彼貴我賤然後可爲隨時適用之物每年節使曆行兩次回門所出唐錢合定以十萬兩一依各員名下所帶元包數爻貿來而若當節行員役多寡不一之時則除曆行九千兩外就元包中或加或減以準九萬一千兩之數一別使及別咨行自是不常有之事貿錢之數亦宜所帶八包實數貿出而勿論節別行及曆別資行元包定數外如公事別包勿爲擧論一潛商之禁法典所載極爲嚴緊而唐錢貿出定式之後其所防禁尤宜自別定數外雖一文錢毋得加貿而出栅時一一照數搜檢犯者從輕重論罪百兩以上施以極律百兩以下施以絕島定配之典一彼中錢舖無處無之而不無彼貴此賤之慮貿錢之時如有操縱濫索之事切勿增價買賣如或有冒犯而現發者施以絕島定配之典一灣府卽是收稅衙門唐錢旣已買賣則依他物貨例量宜收稅在所不己以每百兩一兩式許令收稅一兩國通貨事體至重宜有酌定公稅之擧而今年係是定式之初非但利害便否之無以預度今此定式專出朝家軫念象譯之德意今番節行姑無論以觀來頭更爲議定一錢幣旣已通用京外各衙門若有不得不需用之事則自該衙門筵稟或狀聞貿來而數爻不拘多寡幷許元定十萬兩外別貿而依他別貿例灣府則勿爲擧論一唐錢出來後凡於使行咨行及大小往來之時或有唐錢還入之弊則一依我國錢潛越之律施以極律
정조 16년 · 강
武烈祠行祭時參班武士試取試官李源等以入格人姓名矢數馳聞
정조 16년 · 강
百二十四步以上二百五十入直赴會試
정조 16년 · 목
行左承旨李得濟右承旨尹㬦左副承旨洪義榮同副承旨金孝建啓言臣等伏見合啓批旨下者有蔡濟恭之啓還下永僖之啓留中兩司諸臺及捧納承旨遞罷之命臣等相顧愕眙不勝憂慨之至噫彼濟恭卽背君黨逆一巨慝也驥顯之潛蓄異圖投呈凶疏實是宗社之罪人臣民之血讎而永僖乃敢愛惜之繆結之情跡綻露罪惡彰著擧朝討之輿人攻之則獨濟恭者挺身營救極口分疏寧爲得罪於公議甘心自歸於護逆直與驥僖異身同腸換面迭出其所罪犯固不可晷刻容貸名雖大官豈必按例論勘伈泄度日乎此臺臣所以亟請荐棘快施當律者也至若僖賊請鞫之啓雖有設禁之敎而到今徒黨益熾頭勢轉怕義理幾乎湮滅隄防漸至壞破將使國不國而人不人矣諸人之冒犯論勘可見秉彝之同得輿情之共勘固宜開納其言允從其請而奈之何抗論之臺臣及賜斥遞捧納之承宣亦命譴罷以至原啓或爲還下或爲留中豈意聖明之世有此過中之擧乎伏乞亟加三思還收成命以光聖德以嚴懲討焉
정조 16년 · 강
推湖南句管堂上徐有隣
정조 16년 · 목
政院啓言全羅道句管堂上徐有隣有來待之敎而謂有難安之情勢屢度催促終不入來事體未安請推考允之
정조 16년 · 강
命平安兵營屬葛麻倉會外穀移劃于壯勇營
정조 16년 · 목
壯勇營啓言本營屯田在於關西嘉定安博之間而不過收稅取用糶糴分留之餉穀尙未設置事甚疏虞卽聞嘉山所在兵營屬葛麻倉會外穀乃是丁卯年間所剙設而滿萬後擬置一乘障者也顧今穀物堇爲五千餘石而一委監色幻弄多端設鎭一款非但穀物遽難滿萬形便事勢亦未知穩當則設鎭無期民弊漸滋此已不可不念且本倉距本營屬古城鎭爲相望之地以此以彼當自本營句管今年爲始竝與本倉穀及略干屯田所收而移作本營餉穀以爲糶糴之地而其中二分耗之自兵營取用者宜有給代之擧大抵關西錢荒莫今時若而兵營記留錢之年年所捧略有餘裕就各庫錢除出三萬兩給債取剩從長區處剩條折半則留置限十年滿本錢數爻後特許蕩減仍又如數給債如或蕩減每十年周而復始毋或違越而倉穀移付營錢措處竝成節目遵行之意請知委允之
정조 16년 · 강
推壯勇營餉色郞廳鄭致綏
정조 16년 · 목
本營啓言入啓文字何等重大而軍器色今冬等衣資文書全不審愼有此不當入而混同上下之擧該色擧行極爲駭然軍餉色郞廳鄭致綏令該府拿問處之該吏令攸司科治臣亦有不能檢飭之失惶恐待罪敎以郞廳推考卿則勿待罪
정조 16년 · 강
命使行赴燕時刷馬折半除減
정조 16년 · 목
備局啓言義州府尹趙鎭宅因冬至使關使行赴燕時刷馬量減一款博採物議有所報來而以爲赴燕刷馬都數爲八十二匹而每匹價折銀七兩驅人八十二名每名紙盤纏帽稅條中例給每名銀七兩三錢一分五里馬價及盤纏都數天銀爲一千五百十五兩九錢四分而招問燕商則卜物百斤雇價爲六兩云馬一匹所載不過二百斤則八十二匹所載爲一萬六千四百斤以此數雇車則價銀爲九百八十四兩而此是往來時一邊雇價歸路卜馱入去時半減餘數五百三十一兩九錢四分可當回還雇價果若變通則流來積弊庶幾快祛而入北後通三房所屬騎卜馬不可廢者分數磨鍊則優可爲四十一匹其餘四十一匹則除減以價折銀七百五十七兩九錢七分自栅門雇車載運事甚便好姑爲半減以觀十分無弊然後自明年全減亦爲詳愼之道爲辭矣刷馬驅人之許多弊端在所當革減數雇車實爲矯捄之方而姑減折半以觀成效者灣尹所論亦合審愼之道請依此施行之意分付允之
정조 16년 · 목
以洪明浩爲大司憲尹行元爲大司諫李殷模爲執義柳雲羽爲司諫權中憲爲掌令韓致應爲持平申馥爲獻納金達淳洪秀晩爲正言金頤柱爲左參贊曺允大爲兵曹參判李秉鼎爲左尹徐龍輔爲戶曹參判
정조 16년 · 강
下封書於付處罪人蔡濟恭押去金吾郞到長湍府拆見罪人蔡濟恭卽其所到地方付處以來
정조 16년 · 목
敎曰法之行在於有罪莫逭不係於配所遠近況愍老恤病之念旣施於老帥則獨可不及於此人乎雖大於此之罪古有江外之竄陽川付處之美談尙忠務寬之政卽我朝家法見今風寒若此宜念母我負人之義卽其所到地方仍其罪名付處以來事令蔡濟押付都事知悉
정조 16년 · 강
御射柳葉箭十巡四十一矢五十分四十四矢五十三分內除三矢準五十分下古風于內閣
정조 16년 · 목
第一巡四中第二巡四中五分第三巡三中四分第四巡五中六分第五巡五中七分第六巡第七巡幷四中五分第八巡五中六分第九巡三中第十巡四中五分○古風以考例書下
정조 16년 · 강
召見差使員守令于誠正閣
정조 16년 · 강
遞右參贊金頤柱
정조 16년 · 목
敎曰封裏在近政府堂上中老病人許遞
정조 16년 · 목
敎曰今日試射時柳葉箭一巡訓鍊大將徐有大五中加資御營大將趙心泰四中內寺馬一匹面給
정조 16년 · 강
以李▣閔鍾顯爲都總管李得濟爲副總管前望也
정조 16년 · 강
憲府新啓賜批不允
정조 16년 · 목
大司憲洪明浩掌令權中憲等啓言日昨諸重臣處分收還之啓卽賜允許臣等不勝欽仰而第三重臣之尙未蒙敍臣等竊不勝悶鬱之至也惟彼三重臣或抗章而嚴討巨慝凶悖之論以上六字墨抹以下或登筵而面斥逆竪營護之態以上六字墨抹以下俱出於忠憤所激如鸇逐雀而或敍或未敍罪名自在豈不有欠於一視轉環之大度也哉請還寢三重臣處分姑置之命
정조 16년 · 강
遞修撰宋翼孝
정조 16년 · 목
政院以翼孝無端徑出捧入禁推傳旨敎以旣與無端徑出有異遞差傳旨捧入
정조 16년 · 목
以李祖承爲承旨高宅謙爲校理金祖淳爲修撰李洪載爲禮曹參判○敎曰玉堂中時帶書狀人許遞○以鄭致淳爲修撰閔鍾顯爲右參贊
정조 16년 · 강
右議政金履素陳疏賜批
정조 16년 · 목
疏略曰臣卽空空庸庸之一賤品耳偉竊科第蹈藉先蔭淸官華銜膴仕要職左右兠攬節次推遷又況內外之歷試瘡疣之畢露而倖逭大戾者偏荷殿下疪覆寬假之仁而至於今夏遭罹卽臣徹天徹地之冤爲人爲鬼之關而倘非日月之明父母之慈臨之恤之則臣安得保有身家賴至今日乎臣於是闔門攢手只有殞結之願此際爰立之命遽降於千萬意慮之表臣誠驚惶震駭直欲攢地以入而不可得也夫三公者何等職也古人所稱理陰陽平邦國托股肱任舟楫者尙矣勿論雖以近事言之置相之法極其難愼必也察於詢謀聽於卜莁惟其人之是揀是掄而若其膺是任者則德望寸猷見識學術皆足以鎭服一世然後國家治安臣主俱榮而今我殿下一切反是不謀於廟堂不卜於金甌遽以千不似萬不似之身加之百僚之上俾贊萬機之治何殿下不念輔相之重乃至於此也雖使臣當安閒平泰之時出而承佐惴惴然惟恐不堪矧今王綱不振亂逆層生旱水相仍諸路告歉義理無可明之期黎民無可活之術政宜求得良弼交須共濟亟講以安以治之方而乃以國人所共知之素乏寸識不解世務者苟然充位曰是乃相耳其爲累聖簡而駭公議當如何哉伏乞將臣新除議政之任亟賜收還仍命改卜賢德以幸國事以安微分批以古有山東出相之語相門當求相業況卿是四世五相之家而卿又拜相職推予心之欣幸度卿情之懼畏卿所逡巡遲徊不欲遽膺新命者豈可曰過乎哉然下有世祿之義上有世好之眷以若地處寧循故常況今使行隔日封裏在卽此時中書決非三疏備例之時卿須安心卽起肅命至於董整國綱彌綸世道使鹽梅適其味酸醎順其性朝著和泰生民奠乂卽予寤寐在中之血誠苦心似不待敷諭而知者更望以所已知者益懋承佐之方仍命遣史官傳諭造朝日子知來書啓○假注書李廷顯書啓以爲臣敬奉聖批傳諭于右議政金履素仍問簉朝日子則以爲謹當冒進文字申暴至懇不敢以簉朝期日仰對云矣
정조 16년 · 목
疏略曰伏見朝紙鄭萬始之前後負犯若是深重凡在袒免之親者萬萬驚心而又伏見臺臣之疏萬始貧婪不法之狀爲道臣者豈有不聞不知之理而以臣之不能論罷戒戢一任其剝割歸之曲護之失論以譴削之典滿心慚惶益不知措躬之所噫臣以至親而居安察之任不能早自覺察痛加禁戒不免容護掩覆之科知而不禁卽臣罪也不知而不能禁亦臣罪也以公以私莫非臣罪人言之來受而僕僕揆以法紀合被重勘而伏蒙聖慈矜諒曲賜捄解庇保之恩到底罔極感泣頌祝有不敢言私而第臣職是方岳冒參崇秩旣被重彈勢難仍據伏乞亟鐫臣職仍治臣罪批以人言妄耳歉歲方面之任不可輕解卿其勿辭察職
정조 16년 · 강
命江界領蔘裨校賞加
정조 16년 · 목
敎曰江界領蔘幕裨邑校問名賞加今日政下批成送有旨
정조 16년 · 강
義禁府以前承旨李義鳳明川府屛裔啓
정조 16년 · 강
命失火民家中殘獨戶別施恤典仍飭各部禁火
정조 16년 · 목
漢城府以西部民家二十八戶失火啓敎曰當寒失所矜悶其中殘獨戶分付該廳別給恤典及空石使卽庇身發遣郞官申飭俾有實效禁火卽部官職掌卿其各別申明嚴飭
정조 16년 · 강
命時囚金致勵分揀放送
정조 16년 · 강
院議啓辭不賜批還下尋命都承旨朴祐源禁推
정조 16년 · 목
承旨朴祐源洪義榮金孝建啓言臣等卽伏見付處罪人蔡濟恭押去都事狀啓則依封下傳敎罪人濟恭押付於所到地方長湍府臣等不勝驚憤之至噫嘻痛矣濟恭之罪惡何如關係何如三司加律之請尙未蒙允已切輿憤而今此海西付處之擧亦未如法只於近畿一宿之地而止焉此何擧也此何事也雖以狀啓中傳敎內辭意觀之憫老之聖念推及於濟恭殆若尋常罪人之閔恤者然至下尙忠務寬無我負人之敎臣等於此尤不勝憂慨夫濟恭之負殿下前後非一而至若今番負犯尤爲貫盈嗚呼驥僖兩賊是何等劇逆而渠敢愛護之營護之甘作凶醜之巨魁義理由是而益晦世道自此而靡定論其罪負萬戮猶輕則惟殿下何所顧惜於渠而前而拔之衆棄之中今又不欲齊討之論近地付處有此非常之過擧其爲失刑顧如何哉伏乞聖明亟寢成命特允三司之請使凶醜知懼王章快伸焉○敎曰啓辭徑頒朝紙云當該都承旨禁推
정조 16년 · 강
承旨金孝建上疏還給分揀都承旨朴祐源禁推
정조 16년 · 목
疏略曰臣俄與都承旨朴祐源聯陳院啓仍卽頒布卽伏承都承旨禁推之命其所未承批旨經頒朝紙之罪臣與祐源實無異同今於僚負之置對義不可獨逭玆陳短章徑出禁扃伏乞亟賜處分敎以謬例非今斯今都承旨分揀此疏還給此後申明舊例嚴飭
정조 16년 · 강
命兩南各邑及湖西尤甚之次邑守令限麥秋勿遷
정조 16년 · 목
慶尙監司鄭大容狀啓以爲固城縣令元永龜眞寶縣監金獻祚奉化縣監李尙榮等瓜期俱在不遠而固城卽最尤甚邑眞寶奉化雖云稍實若其被災面里不可不方便接濟長水察訪崔珽松羅察訪李可運等瓜限且迫所屬各驛多在尤甚之邑請竝限麥秋仍任外此各邑災面民情之遑急視諸尤甚諸處不甚相遠按摩周恤之政付之熟手然後可責成效道內三等邑守令限明年麥秋勿爲遷轉事令該曹稟處敎以豈特本道爲然湖南亦然兩道守令勿論散政都政限麥秋勿遷官案書付湖西尤甚之次邑亦爲依此爲之事分付銓曹此意回諭
정조 16년 · 목
疏略曰義理日晦而變怪迭出隄防不嚴而亂逆層生若驥顯之窮凶絕悖覆載之所不容神人之所共憤則凡爲我東臣子者孰不欲沫血飮泣誓不俱生而噫彼尹永僖目見逆子之單手越逆子之栍不思聲討之方嚴反爲黨與之同歸始也妖煥之餞別已極無嚴而末乃逆種之扶護尤涉叵測則至今王章之未伸已是刑政之乖當輿憤之益激公議之如沸久而愈甚當復如何而一任偃息刑訊不行且設有禁令以斷致討之路故致有若朴奎淳之公座詡獎極意伸救肆發悖說無所顧忌此莫非王綱太恢懲討不嚴之致伏願聖明特收禁令亟從臺啓焉且臣於向者申耆之復擬尹蓍東於冡宰之望竊有所萬萬憤惋者噫嘻痛矣蓍東是何等劇賊也當初凶疏已非今日臣子所可忍提者而伊後一疏再疏少無驚痛專事噴薄只曰聖鑑之洞燭而終不肯一言之聲討魯禧則其心之寧負國家不忍負魯禧之狀路人所知昭不可掩況九宗之窮凶極惡而吹噓而通擬之者蓍東也蓍東之懲討方張而挺身而營救之者是漢也蓋其罔測之說魯禧譸張於前而蓍東傳襲之不軌之跡星九彰露於後而蓍東醞釀之前而魯禧之護法後而星九之窩窟一則蓍東二則蓍東耳且其身爲道伯也當逆驥上來之時馹騎以給之廚傳以饋之使振古所無之凶逆視若無故承召之人凡有秉彝之天者雖其近戚切友皆懷斷腕滅親之心苟非凶肚逆腸同一糾結則寧有是耶此與越講逆子之罪爛漫同歸而殆有浮焉前後負犯俱係罔赦則雖請討之疏啓擧筆而欲書其名猶不覺腕栗而氣顫耆亦殿下之臣子也敢以尹蓍東三字書之前望之中肆然進於香案之前耶此無他亂本自在凶黨滋熾讎視義理眼無君父以蓍東之負犯看作樹立以渠輩之扶護看作伏節也此輩自以爲嚴於懲討而何獨於事關魯禧則必欲力抗乃已耶雖其急於護黨而獨不念蓍東前犯之外又有後犯之自千驥賊耶耆之薄竄輿憤轉激蓍東之假息亂賊莫懲更願殿下亟命王府耆與蓍東一竝拿致設鞫嚴問窮覈情節快施當律焉仍伏念臣於向日伏承嚴召自速置對聖度包容卽蒙恩宥惶隕感激歷日靡措今於新除之下豈敢不踼蹶趋承以伸叩謝之忱而第臣星夜趲程之餘重觸感冒遇寒越添見方委頓床席蠢動不得伏乞亟遞臣所帶之職以安私分
정조 16년 · 강
命香室入直官韓啓翼削職逐鄕書寫忠義守僕嚴杖定配承旨洪義榮推考準祝獻官申光履令該府拿問仍命此後塡祝時獻官大祝及廟司同爲校準廟宮陵園墓所一體施行
정조 16년 · 목
承旨金孝建啓言宗廟望祭祝史李海淸來言莫重祝文有不審之事云萬萬驚悚當該準祝之獻官及入直香官書寫忠義所當重勘而本院請推之外無他可施之罰何以爲之敎以香室書寫忠義守僕令攸司嚴杖定配入直官員何足責而名是官員削其職名逐鄕該房承旨雖無對校之事常時不能檢飭在所難免而適以代房傳香爲先推考獻官之不能覺察極爲駭然令該府拿問從重勘律○承旨洪義榮啓言莫重祝文只於傳香時獻官與香官一次校準事欠敬謹此後則塡祝時獻官與大祝及廟司同爲校準而若有不審之失則準祝諸臣幷爲論勘廟宮陵園墓所請一體定式施行仍以此意書揭香大廳以爲永久遵行之地從之○禁府以香室入直官員韓啓翼逐鄕啓○刑曹以書寫忠義鄭潝守僕金斗樞等各嚴杖一百後鄭潝洪原縣金斗樞价川郡定配啓
정조 16년 · 강
遞承旨李祖承尹㬦
정조 16년 · 강
命慶尙左兵營生鰒熟鰒一體勿封
정조 16년 · 목
內醫院官員以都提調提調意啓言生鰒熟鰒係是捉納物種造成等節又與軟全鰒有異則不宜同入於朔膳及軟全鰒停封之中矣慶尙左兵營生鰒熟鰒進上當趁今月十四日封進而過期不至統營則以眩於擧行自下往復以封進停當而本營則倂與此無之仍致闕封之境事之駭然莫此爲甚請當該兵使許侙罷職敎以統營則無異忠淸水營故使之封進至於該閫異於統營旣下勿封之敎勿罷勿封可也
정조 16년 · 강
命龜城府定配罪人鄭存中仍其地安置絕島竄配罪人朴奎淳配所移定西北
정조 16년 · 목
禁府啓言龜城府勿限年定配罪人鄭存中三和府廣梁鎭絕島安置而依例發遣府都事自龜城府押送于新定配所敎以發配也不用正卿之例則移配也何可定送都事乎無一言而依例磨鍊者萬萬未安卿則推考以初定配所之爲尤甚之次邑使之改定矣更思莫如仍其地加律以安置發關該道又啓言前承旨朴奎淳絕島竄配事承傳啓下矣遠道中有絕島處只是全羅慶尙兩道而皆尤甚邑羅州則之次邑故以此磨鍊矣今伏承更定配所於稍實邑之命而稍實邑無絕島請以之次邑扶安縣蝟島更定配所敎以一邊許施於道狀一邊定配於該道是豈信令之意乎罪自罪法自法則楸黑耽之無特敎而定配所卿之擧行已萬萬未安更定配所處亦違下敎本意卿則爲先從重推考湖南諸道如無稍實邑移配西北大抵有司守法然後人之視法者畏之被法者亦畏之若以一時公憤任意闊狹於常法則法日益輕而其流之弊誠有難言者此後非特敎而定配所於楸黑耽者無論該府該曹當該首堂當施反坐之律以此惕念仍爲載錄故事及謄錄
정조 16년 · 강
放舒川郡充軍罪人金彥修
정조 16년 · 강
右議政金履素上疏賜批
정조 16년 · 목
疏略曰臣猥被不世有之殊渥叨此不近似之重任晝宵悸恐寢食都忘收召驚魂纔暴血懇伏奉聖批不惟不賜準可期勉之重策勵之隆實非如臣識蔑才乏者所可堪承而至於世好世祿之敎奉讀未半不覺聲淚之俱發噫殿下之所取於臣者特以相門遺裔必有傳世模楷之慣熟見聞而豫章之木未必皆合棟樑藍田之石未安盡飾瑚璉則臣卽一故家之忝孫耳人器則不及於祖先官職則猥追於祖先者已是臣之所大懼而又況臣之祖先則世篤忠貞爲國藎臣名節事功布在史乘今在于臣無能爲役於萬一而徒藉先庥冒膺匪據竟至於僨誤國事墜落家聲則臣之無面歸見猶屬餘事其於累聖上特簡之擧何哉嗚呼臣之一身非臣之有齮齕半世而惟殿下庇覆之坑坎卽地而乃殿下袵席之式至今日獲全身家臣雖至愚亦具常性雖使赴蹈湯火惟當生死前進不敢爲徊徨旋踵之計而顧今所叨百責所歸以臣才識苟然尸居則負乘覆餗之災理所必至身固不恤國將何益伏乞亟收新命回授賢德公私萬幸批以初批旣詳言今何架疊見今中書無人庶務委積此時此任豈可一日或曠況再明封裏不可不備員卿須勿復控讓卽起造朝以副至意仍敎曰此批答遣史官傳諭于右議政
정조 16년 · 목
疏略曰近日處分嚴正權凶屛逐義理得以漸明輿憤得以少洩而第臣於日昨臺啓還下留中之擧竊不勝憂憤訝惑之至噫嘻痛矣彼永僖之負犯其關係何如也言之髮竪思之膽掉誠不忍污口以畢陳於殿下之前而亦何忍終默以負臣心哉殿下五六年來刑政之際率多以私掩公前後廷臣莫不飮泣茹恨以死力爭者誠以漢賊無兩立之勢也凡具同得之天者孰不有共戴之憤而乃有一種不逞之徒因仍覬覦敢懷觀望之計以至驥顯之凶疏出矣驥顯出而永僖之暗地營護極其妖譎陰圖附麗者看作樹立而所以爲淵藪者蔡濟恭是已濟恭之右袒凶醜其徒寔繁勢利所在駸駸然半一世將入於無父無君之域是豈有他故也聖意(刀削)不忍加誅刑章由是不明亂逆反肆猖獗(刀削)將不知何樣禍機伏在冥冥此今日群下所以欲擧春秋之法先請黨與之誅而乃殿下設爲禁令至有臺臣遞斥之擧彼臺臣之冒禁陳啓似若失當而方今國論沸騰人志波蕩苟使徒懷嚴畏不思所以急先懲討則義理終不可大明輿憤亦不可快洩臺臣此擧其豈可已而不已乎至於濟恭負犯尤非永僖之比也渠以大官被不世之恩春挾震主之威權遂令嗜利無恥之徒臭逐影從五載之間言議之所染污威福之所竊弄牢籠訛誤已無可言而至若力護凶黨角勝公議蛇盤旣固獸鬪難掩其爲國家無窮之憂難言之變豈不凜然寒心乎付竄島棘之次第加律雖云臺閣之常例如許巨魁大慝尙可以拘於格例間事致使大論閼而不伸則其捨重而取輕緣小而失大也又何如耶伏願聖明永僖事禁令特命還收仍允三司兩司之請以嚴大綱而定人志焉臣於日前猥將咫尺之書略效懲討之義恭俟屢日未承恩批惶蹙悚恧若無容措乃者臺端新命忽下於聲討方張之際沫血叫閽敢居人後而念臣情蹤進身無路亦願遞臣所帶之職以靖私義
정조 16년 · 목
疏略曰噫嘻痛矣近年以來王綱不振亂賊無懲畏之心隄防日壞兇孼有熾張之勢凡有血氣之倫莫不腐心痛骨誓不共戴而負國家罔極之恩爲僖賊甘心右袒者孰有如蔡濟恭者哉渠以陰譎之性挾其濫猾之習平日伎倆惟是背公而死黨五載專擅無非招權而舞奸威勢之所及鉗制一世氣熖之所加莫敢誰何論其負犯萬戮猶輕而至若永僖之爲驥賊血黨異身同腸締結父子之情跡十手所指綻露無餘則不顧至親之嫌肆發營護之言游辭伸白力戰公議者誠一無前之變怪也咫尺前席親承牖迷之聖敎而回首傲睨頑若無聞不卽屛出苟有一毫臣分則其辜恩負國縱恣無嚴之罪一至此哉以若凶肚以若逆節中道之配失之太寬邊遠之棘猶屬薄勘而特以其名以大官罰有次序姑屈群請原啓還下輿情之憤鬱當復如何如此凶逆不可拘於格例久貸當施之律伏願聖上亟允三司之請仍行兩觀之誅以快人心焉噫凶如驥顯逆如驥顯而惟彼永僖極力扶護手捧逆子之單終越逆子之講金吾草供成一斷案則平素之綢繆脈絡之相連綻露無餘路人所知而迺若締結妖煥甘作死友佩壺出城泣餞江頭之罪在渠猶是細故耳其凶肚逆節難容於覆載之間而尙令假息不伏王章者天下寧有是耶伏願聖上收還近日之禁令還下臺啓許施當律焉仍伏念臣以百無肖似之人猥蒙特拔之恩造情地之惶慼固無可言而向來安置罪人鄭存中疏中中批苟充四字實是箚着臣身之語也以臣難强之情蹤又被人言則尤何可晏然冒膺抗顏於周行之列乎伏乞亟削臣職以謝人言
정조 16년 · 강
大司諫尹行元上疏
정조 16년 · 목
疏略曰蔡濟恭之受兩朝恩遇之重拔九死坑坎之餘廁諸三司之列今至五載之久矣莫念圖報之義唯事濟已之私人之無良乃至於此名器之重惟懷植黨之計科試之嚴敢獻循私之議獨任廊廟專恣無忌國人之憤固己久矣至於向者賓筵奏對露盡平日護逆心腸驥僖兩賊何等凶逆今欲圖脫永僖則實是營護驥顯而私意所蔽全無顧憚追提年前隨參之箚欲掩目下黨逆之凶不畏咫尺之威顏不顧盈庭之公議頭勢可怕情狀莫掩濟恭胸中己無三尺隄防之嚴則身居具瞻之人心爲賊邊之人此其罪已不容於擧國之誅而況於聖敎牖迷之下反爲回首流眄之擧傲狼如此敬謹何論卽其面目腸肚可驗秉彝之都喪咈公之論乖防之罪難一二計甘作戎首指使影從遂令趋附之徒承望之類肆爲右袒立幟之論其爲世道之憂容有極哉雖以我聖上藏垢之聖德難拒臺閣上公議之攸同而日昨諸臺之遞差承宣之譴罷已非群情之所望至若臺啓之還給又是無前之過擧大臣律名雖有次第苟使其罪合用當律何論越次非例宜賜允從之批以光翕受之德驥僖通天之罪已悉前後諸臣疏啓之中臣不必架疊而亂本自在諸賊接踵雖是禁令之下在今日懲討之義豈可徒事嚴畏而不論哉禁令先命收還是臣區區之望也臣方重慽在身不可冒進禁扃之中移次封章略陳憂憤伏乞聖明還收臺臣承宣遞罷之命竝允三司所請之律以洩輿憤以存臺體
정조 16년 · 강
大司憲洪明浩大司諫尹行元掌令權中憲持平朴孝成聯箚
정조 16년 · 목
箚略曰臣等卽伏見傳敎下者豐川府付處罪人蔡濟恭有長湍府留置之命此何事也此何擧也噫彼濟恭卽負國黨逆之極惡大憝也凡今日血氣之類莫不明目張膽同聲致討而三司加律之請尙未蒙允王章未伸群情益激而今此近地淹置之敎豈非我聖上萬萬過中之擧乎至若愍老務寬之敎有若尋常罪人之可以愍恤者然是何可以擬議於此等凶悖者類也夫凶如濟恭惡如濟恭而不但不卽施當施之律乃反於畿郊一宿之地使之晏然自在者古今天下豈有是哉若此不已將至於國不得爲國人不得爲人思之及此寧不懍然而心寒哉伏願聖明亟收成命夬允三司之請以杜亂萌以洩輿憤焉臣等治箚將上之際得聞府吏所傳則持平韓致應閤門所對稱以自幼師事罪非極逆大憝等語乃敢肆然發口噫嘻痛矣渠若眼有君父知畏朝廷其乃無忌無憚一至此極哉目今濟恭之負犯何如關係何如則在渠之道固當斷腕割恩不顧私義共公致討之不暇而今於咫尺俯詢之下全沒嚴畏之意敢售凶悖之計此等變怪前所未有此不嚴懲凶醜怪鬼之輩其將接跡而起矣豈不髮竪而骨顫哉臣等謂持平韓致應亟令王府拿鞫嚴問以覈其窮凶情節斷不可已也
정조 16년 · 목
疏略曰臣憂憤所激安陳一疏未蒙開納荐承嚴敎諄諄提該亶出牖迷抱牘徊徨退歸私次所當自靖恭俟處分而原本未布大義終晦亂逆縱橫裏情未暴終宵耿結按住不得申控血懇冀降明旨惟聖明財察焉噫嘻逆驥之窮凶絕悖包藏蘊結卽載籍之所未有神人之所必誅滔天之禍兆於螘孔燎原之災起於一星則爲今日臣子者孰不欲沫血飮泣以嚴其隄防手磔口臠以迅其撲滅而噫彼尹永僖目見逆子之赴講循例給栍惹起平地之風波以圖掩跡論其情犯合被重律而不意殿下過加包含屢侈恩補渠乃不悛奮惡轉益恣肆到處生梗壞了體統所以輿憤之益激公議之如沸而王章未伸偃息自如則搢紳之列明張致討固其宜也而惜乎當軸之地乃爲一私字所蔽自信本心之無他只謂事件之各異筵席之間語多妄發處義之際跡涉駭瞻自速罪戾無限狼狽嶺海之典猶屬薄勘第伏念尹蓍東之罪貫惡盈不當以蔡濟恭之進退消長有所毫分增減則噫彼申耆當濟恭被譴之日汲汲注擬於天官冡宰之望抑何意哉魯酒薄而邯鄲圍於理無當山澤空而狐鰍作不幸近之臣竊爲之痛恨也噫蓍東之戊申一疏是何等凶肚逆腸雖非濟恭三尺之童亦皆知討蓍東矣耆之愚也將謂濟恭一去則蓍東無累乎將謂八域含生三十年腐心痛骨之大義理能爲濟恭所捲而退者乎何況九宗之素蓄逆節而藉噓而媒進者蓍東也星漢之陰懷賊圖而投疏而營救者蓍東也則今夏以後尤何敢以尹蓍東三字復登剡版乎不惟是也蓍東之爲完伯也當逆驥上來之時郵人傳騎廚人供餐殆若無故使星奉命承召者然是又蓍東糾結逆驥之一斷案也前日之犯雖是渠輩所不欲懲討者當驥僖聲罪之日必以此糾結逆驥之人表而出之於銓衡之望者獨不可與越講之永僖爛漫同歸乎其時論罷出於濟恭之筵白故此亦謂濟恭之去而蓍東落空乎無乃其平生把執反以彼前後負犯看作名節病根潛伏隨處發見失喜慌勷之中自不禁手脚之盡露也乎其眼無君父讎視義理之賊豈可以善地薄竄勘其萬一乎伏願聖明亟收驥僖之禁令夬從臺啓俾行天討昭布蓍耆之黨惡速令王府嚴鞫得情使擧國臣民得洩公共之憤不勝幸甚仍念臣名以臺官封章叫閽而言之有未備辭之有未達使一日二日尙稽聲討兼以觸冒之餘賤疾益添時日之內無望供職伏乞亟遞臣職以安私分
정조 16년 · 강
御熙政堂行抄啓文臣親試課講及日次儒生殿講親試試官吳載純朴祐源徐龍輔徐榮輔金祖淳課講試官吳載純徐有防殿講試官朴宗岳李▣趙鼎鎭李秉鼎李冕膺李相璜尹魯東
정조 16년 · 목
諸試官率文臣及儒生八庭行禮訖以詩爲策題命文臣應講後出賓廳製進而上齊儒生同爲應製命課講及殿講分坐設行仍命儒生孔胤恒先爲呼名予曰孔胤恒卽先聖遺裔而孔瑞麟九代孫也先聖後裔之在我國豈不希貴乎先朝己卯年殿講時申益彬以總角應講特命講章拈出首篇使之應講仍命賜第況孔胤恒地處乎胤恒講章以周南首章書出胤恒應講訖予曰講亦善爲矣試官朴宗岳等曰果善爲矣命誦堯典胤恒誦堯典訖予曰可謂突誦矣抄啓文臣申星模講書傳不能成誦命差下金虎門守門將使之晝監門夜讀書尙書一帙今月內突誦
정조 16년 · 강
以申獻朝曺允大李庚運爲承旨金達淳爲副校理竝前望也
정조 16년 · 강
特賜幼學孔胤恒及第召見于重熙堂
정조 16년 · 목
敎曰今日日次儒生殿講時幼學孔胤恒詩傳周南純通書傳堯典突誦先聖之裔如是越講極爲多幸昔在先朝已卯殿講也儒生申益彬以總角居齋命讀首篇特賜及第況胤恒之地處乎兩經入格有特敎賜第載在法典特爲直赴殿試通幼學吳淵常考例捧傳旨其餘略粗以下今番竝勿論○予謂胤恒曰爾以先聖後裔幸登科第誠爲奇喜矣仍命分付樂院給樂令館官導至泮宮使之巡堂
정조 16년 · 목
敎曰封裏在明此時中書豈可只令西壁替行乎卿須深諒事勢之不可不出國體之不可不顧卽起簉朝事遣史官傳諭于右議政○假注書李廷顯書啓以爲臣敬奉聖敎傳諭于右議政金履素則以爲臣再陳血懇微誠未格卽又史官儼臨猥煩聖敎促以簉朝承命震越不能自定謹當更入文字以請稽慢之罪云矣敎以封裏在明上疏來到卽爲入之以爲備員擧行之地事該房知悉
정조 16년 · 강
憲府諸臺避嫌賜批
정조 16년 · 목
大司憲洪明浩掌令權中憲持平朴孝成啓言蔡濟恭眼無君父角勝朝廷力戰公議營護逆黨營護逆黨四字抹下之罪萬戮猶輕萬戮猶輕四字抹下遠島荐棘猶屬末勘而三司之請不惟未蒙允許乃反置之於畿郊咫尺之地王章倒置輿憤益切臣等忠憤所激沫飮聯陳而不能仰格天心致有還持去之敎隄防由是而不嚴臺體自此而盡壞臣等滿心慚恧無地容措顧何敢揚揚冒據於臺次乎請命遞斥批以勿辭退待物論○政院以大司憲洪明浩掌令權中憲持平朴孝成退待物論啓
정조 16년 · 강
右參贊閔鍾顯疏陳應避之嫌賜例批
정조 16년 · 강
命嶺南災結及賑穀加劃空名帖劃下幷依狀請施行
정조 16년 · 목
慶尙監司鄭大容狀啓以爲本道災頉以臣目擊耳剽參互邑報民情往復査櫛毫分縷柝至於田災雖不別立名色亦爲方便闊狹一路災政今纔停當道內田畓災總合爲四萬八千四百十五結六十六負二束內川反六千一百四十五結三十七負二束浦落二千八百二十四結五十六負三束續陳一百十二結四十三負五束覆沙九千八百七十三結四十二負三束水沈一萬五千四百十六結四十七負三束風損六千二百八十七結九十九負一束䖝損四千一百二十五結九十六負一束坐損一千三百六十八結二十四負九束醎損五百六十四結九十八負一束直立枯損七百五十六結六十五負七束未發穗九百三十九結五十五負七束矣取考臣營年分謄錄則遠而辛亥壬子乙亥近而壬午戊戌辛丑俱是歉歲而各年俵災辛亥爲八萬四千五百結零壬子爲五萬九千九百結零乙亥爲四萬六千結壬午爲四萬四千一百結零戊戌爲三萬九千三百結辛丑爲二萬九千八百結零今年災痒之極備民業之蕩殘無遜於已去辛壬大過於近來戊辛而應俵之災比諸乙亥壬午略相髣髴蓋緣災總之夥多自不得不然而其中永頉隨而較多事目中元俵災八千三百八十二結外四萬三十三結六十六負二束請特許準劃以爲分俵均惠之地田案中所載山火田及各衙門屯土各宮房折受亦爲詳審災實區別陳起勿拘前總使之收稅至於災歲賙賑大是民命關頭而民勢緩急連加探問則收穫纔畢未免艱食之歎捧糴伊始已多甁罌之空蔀屋庚癸之呼日甚一日尤甚之次邑之通同設賑勢不可已雖曰稍實被災尤甚之面里亦不可不精抄救急而其中目下遑急有難遲待開春者亦將趁歲前賙恤所入賑穀固當預先經紀及時措劃而曾前大賑時所入穀物輒不下數十萬石且以近年言之戊戌請穀爲十四萬六千餘石辛丑請穀爲十三萬一千餘石矣本道私賑備荒帖價等穀元數不過爲二萬餘石半分之數又多在於災邑計除停減餘者無幾而至於備局軍作年租從前災歲雖多請得之例目今餘儲未滿萬包勢將依丙子已例拖犯於常賑穀物若於三賑各穀及備局軍作年租於常賑米太各一萬石年租合十萬石特令加劃則臣謹當左右拮據撙節排用畢竟用餘自當依例還錄在前設賑時空名帖價之添補賑資已多屢驗之實效今若以三千張劃下則亦當隨其民願從便發賣而如無準賣之勢餘數則還爲上送計料竝令廟堂稟旨分付敎以依狀請施行事回諭
정조 16년 · 목
義禁府啓言宗廟望祭獻官申光履原情以爲受香之時準祝不審有此欠敬之擧論其罪犯誅戮猶輕云矣旣有今日內照律之命請從重勘律允之又啓言時囚罪人申光履今日內功議區別草記事命下矣請依律文杖一百收贖告身盡行追奪而功減一等杖九十收贖奪告身四等放送允之
정조 16년 · 강
禁府以朴奎淳富寧府移定配所啓
정조 16년 · 강
御射柳葉箭十巡三十矢三十九分下古風于內閣
정조 16년 · 목
第一巡第二巡第三巡第四巡第五巡第六巡第七巡竝三中四分第八巡五中六分第九巡二中第十巡二中三分○古風熟芐一斤
정조 16년 · 강
以鄭好仁爲右參贊前望也
정조 16년 · 목
方物封裏政府西壁未備敎曰政府西壁未差之代前望單子入之待下批牌招先進去後謝恩
정조 16년 · 강
有政吏曹判書李▣參判李在學進
정조 16년 · 목
政院啓言今日方物封裏六曹堂上當爲進參而禮曹判書鄭好仁移拜參贊參判李洪載受由在外參議未差不得擧行云請未差之代政官牌招開政差出允之敎曰在外參判許遞三堂今日政差出待下批牌招以爲推移進去之地又啓言方物封裏吏曹判書李▣藥院進參判李在學未肅拜參議未差不得擧行云請參判李在學牌招進參敎曰吏判兼帶藥院之任許遞今日政其代差出○以張至冕爲正言閔鍾顯爲禮曹判書李秉鼎爲參判李義行爲兵曹參判徐有隣爲內局提調固城縣令元永龜眞寶縣監金獻祚奉化縣監李尙榮長水察訪崔珽松羅察訪李可運限麥秋仍任承傳也
정조 16년 · 목
政院啓言今日咨文査對承文提調備三員然後始爲擧行而旣未備員則所當預爲變通今始言送事極稽忽請當該公事提調推考允之
정조 16년 · 목
敎曰今日封裏西壁之替行國體萬萬苟簡而此猶餘事槐院提調須備三員可以査對因卿尙未出仕加差與卿進參間無以歸一早朝雖已親臨看品而封裏之無端踰日事未前聞卿須更念事勢國體卽起造朝事該房承旨傳諭于右議政與之偕入○政院以承文提調或在外或有故不得備員咨文査對日己過午尙未擧行啓敎以大臣去來卽爲知入○承旨李庚運書啓以爲敬奉聖敎傳諭于右議政金履素所住處則以爲近臣儼臨傳宣聖敎以査對之無以備員封裏之不可踰日有此飭敎臣雖愚迷豈不思所以對揚而顧臣所叨之職萬無堪勝之望方欲務積誠意仰請收回則旣不敢以簉朝之語猥煩崇聽而事勢國體之自臣壞損尤切俟罪之至至於王人相守於陋次尤萬萬悶隘如蒙先爲收還則謹當更上文字申暴血懇云矣臣旣承偕入之命姑爲仍留批以三疏前出膺其例斑斑槐院査對政府封裏日己向申尙不擧行其爲國體之苟簡孰甚於此乎安心肅命事更爲傳諭期於偕入必欲待三疏疏本入之事該房知悉
정조 16년 · 목
以尹行任爲禮曹參議行任輔徐榮輔新通也○敎曰今日政新除授禮曹參議尹行任嫌不進許遞今政更爲差出待下批牌招先進去後謝恩吏曹堂上尙不進去云雖無參議封裏可以擧行兩堂中先爲進去事分付大臣去就斯速知入又敎曰同成均未差之代今日政差出○以徐榮輔爲禮曹參議李秉鼎爲同成均
정조 16년 · 강
右議政金履素上疏命封裏先令西壁爲之査對待大臣簉朝擧行仍賜疏批
정조 16년 · 목
疏略曰畏義銜恩恒物之大情蜂蟻微物也而尙知畏義蛇雀無知也而亦知報恩臣雖頑如木石亦有省覺豈不知天地之常經山海之洪恩而坐違恩命連章祈免此豈臣可已而不已耶誠以强僬僥之力荷丘山之重顚沛立至國事受病言之及此寧不凜然臣非敢依樣於中書故事效嚬於循例餙讓也與其負僨事之罪於來頭寧受違命之誅於今日至若封裏踰日査對乏人國體事勢之苟簡臣雖愚蒙寧或全昧而情窮勢蹙甘自陷於逋慢之科伏乞亟許改正臣新授職秩仍勘臣罪以肅朝綱○敎曰右相疏批當爲之而夜漏將下政府封裏不可踰日先令西壁爲之槐院査對雖明日足可爲之待大臣簉朝擧行三明日次對進定於明日○批以大臣之任先務大體三疏細節也卿之以此過讓方物封裏之如是遲滯豈不有關於事面乎卿須安心卽起肅命仍命此批答偕來承旨傳諭期於偕入
정조 16년 · 강
命傳諭承旨李庚運先爲入來
정조 16년 · 목
庚運書啓以爲敬奉聖批更爲傳諭于右議政金履素所住處則以爲臣於飭諭之下末由蠢動冒死申籲恭俟重勘伏承批旨不惟不準所請責勉鄭重恩敎諄切到此地頭更不敢爲逡巡之計而王人之經夜陋次尤爲悚蹙如蒙先爲召還則謹當待明日肅命悉暴衷懇云矣臣旣承偕入之命姑爲仍留敎以爾則先爲入來
정조 16년 · 강
考下抄啓文臣親試及上齋儒生應製試券命儒生崔光泰等明日再試以定等第抄啓文臣及儒生金明淳等更試
정조 16년 · 목
諸文臣試券竝書下更等以擬本朝箕城鮮于氏等謝勿問騎過校宮爲箋題使之更試儒生試券親考訖敎曰日次儒生殿講時上齋儒生製述居首策問三上一進士崔光泰三上二進士李光顯草三上進士吳泰曾等之作可謂治世之聲此策此對可知其所存之甚富以詩旣發策矣見此詞藻之纈眼徒然賞給紙束而止則其可曰詩有棫檏菁莪之詠作人生國之敎者哉明日當更遣承旨與泮堂再試以定等第以此分付成均館○進士金明淳等不善對策命以抄啓文臣更試題更爲應製
정조 16년 · 강
推禮曹參議徐榮輔
정조 16년 · 목
榮輔旣在闕中不爲肅謝直爲出去也
정조 16년 · 강
命分揀巡將尹養儉折衝李光福等罷職
정조 16년 · 목
養儉光福等武臣堂上朔試射俱未滿四中試官以依承傳罷職啓請敎以雪花飄空柳葉迷徑今日之未滿四矢何足深責特爲分揀
정조 16년 · 강
副校理金達淳陳箚處置憲臺賜批不允
정조 16년 · 목
箚略曰大司憲洪明浩掌令權中憲持平朴孝成等以噫彼蔡濟恭眼無君父角勝朝廷力戰公議之罪遠島竄棘猶屬末勘而三司之請不惟未蒙允許乃反置之畿郊臣等沫飮聯陳而致有還持去之敎何敢冒據臺次幷引嫌而退當初陳箚旣嚴懲討末後避辭不損臺體豈可以此輕遞言官請明浩中憲孝成竝命出仕批以處置事不允
정조 16년 · 강
南兵使許任以道內武士薦擧單子馳啓
정조 16년 · 목
狀啓以爲因兵曹關道內武士中有才藝可用者二人薦擧單子修正上送而武士等十一月內上去之意知委○薦擧單子邊將可合二人嘉善趙德觀居北靑出身李光采居北靑
정조 16년 · 강
御射柳葉箭十巡三十二矢三十八分下古風于內閣
정조 16년 · 목
第一巡四中五分第二巡三中第三巡二中第四巡第五巡第六巡幷三中四分第七巡四中第八巡三中第九巡四中五分第十巡三中四分○古風別品雪糕
정조 16년 · 목
敎曰今日次對時減下備堂雖一人引義不爲入來則當施投竄之典以此嚴飭○予謂右議政金履素曰近日中書事可悶矣卿今出肅爲國事誠幸矣頃以世好世祿之義爲批蓋春秋雖譏世卿而宋朝亦取世卿矣卿當懋盡承佐之方與國共休爲卿家欣幸矣履素曰臣以千不似之姿膺萬不近之命惶懍震越歷日靡定三疏臣豈敢備例而爲乎恭俟體諒之恩矣臣誠意淺薄未蒙允許又以國體事勢飭敎連下轉益惶悚冒沒出肅而慚恧之極無面可顯又伏承世好世祿之敎尤不勝感泣無地臣徒藉先蔭揚揚冒據終若孤恩忝先則臣之一身雖不足恤上累則哲之明非細故也伏乞收還新命改卜賢德焉予曰所辭過矣予先大王之孫也卿是先卿之孫也當此時枚卜捨卿家其誰乎
정조 16년 · 강
右議政金履素陳戒賜批
정조 16년 · 목
履素啓言明天理正人心卽我朝家法也聖祖在上先正在下所嘗交修講明而臣之祖先亦嘗左右承佐式至于今炳烺竹帛惟我殿下以念舊之意擢臣於此任而臣旣末由逃遁冒沒承膺愚無知識不足爲螢爝之補而秉彝之所不泯家庭之所傳聞粗有一段衷赤鎖鑠不得者目見天理將晦人心陷溺亂賊肆行隄防橫潰而若不溯源一論之則不特負殿下罔極之恩亦何以歸拜祖先乎蓋自驥僖事以來王法不行民志靡定駸駸然有胥溺之勢夫君臣大倫極天地而罔墜亙古今而不易義理則直而已界分則一而己直而一者爲忠回互而歧貳者爲逆忠逆之分間不容髮頃年島逆跳還之變宗社有綴旒之危擧國在波蕩之中若不保朝夕而惟我慈聖洞見灼知於危急存亡之迫在呼吸以誕宣諺敎再扶日輪之盛德大義渙發明旨如日中天惟時體國之臣質言東朝矢心對揚雖不得亟除亂本以絕禍根如禮記所載有司之臣大經大法而危機因此而稍紓國勢因此而少安亦可謂盡臣分矣噫彼一種不逞之徒內挾妖宇顧瞻之逆肚外拾逆簡煽亂之妖舌護法於榮德傳神於喆復釀出驥賊絕悖窮凶之疏遂以專輒二字爲疑亂煽動之欛柄上而誣逼慈聖下而構捏相臣以爲爲逆宗立幟之計古今天下寧有是耶然猶顯戮未加賊窩未破一日二日任其自如於是乎永僖者出又敢挺身右袒於驥賊蛇盤蚓結狐嘷梟應而僖又自如則於是乎又有右袒永僖者出前唱後喁東跳西踉便使聲氣暗連於島逆脈絡直關於島逆漢賊之勢已判而忠逆之界相混環東土數千里衣冠之列其將相率淪陷於夷狄禽獸之域豈不凜然而寒心哉噫島逆之爲劇逆禍本此輩亦豈不知而惟其凶肚逆腸別有傳襲係戀不捨拚死營護以爲潛釀凶圖角勝國家之計而又知其不敢顯售而明言也則遂乃外假專輒之目將以網打奉慈旨討國賊之人要作渠輩逞凶之妙方而轉輾糾結爛漫和應至於異身同腸改頭換面者直與照管慈聖之凶言悖說打成一片於百有餘年之後吁亦凶且慘矣大抵專輒者擅弄威福之謂也若有眞箇擅弄無小無大人臣之極罪而至於此事何嘗毫分髣髴於渠輩所謂專輒者乎噫嘻島逆跳出是何等時也國家存亡爭以一髮到此地頭扶社爲重居廊廟之上佩安危之責者以彝倫同得之心奮然直遂而已則劃卽發捕還送配所卽天理人情之所當然苟或不然是乃忘讎縱賊難容於覆載者也設使此擧獨出於相臣之意揆以義理固已十分明正伏況體慈聖爲社稷之深慮奉慈聖靖禍亂之明敎斷然行之而惟我祖宗朝故事昭載國乘一按可知則斯義也尤豈不撑天地亙宇宙書之史册而有光質諸聖人而不惑者哉然而此輩之斷斷不已必以此藉口者正欲疑亂煽動以濟其所欲濟之凶謀秘計思之及此不覺髮竪而膽掉也嗚呼祖宗在天之靈何負於此輩而爲凶爲逆至此之極也臣謂爲治之道先使一國之人只知有此大義理然後政令施措始可有下手處今日急務莫過於亟從三司之請先絕禍本凡其黨與次第鋤治以之明天理於旣晦正人心於將溺則其中詿誤污染之類庶幾凜然而懼怵然而悔恍然有悟於逆順之卞者是又豈非聖明生道殺人之至仁盛意也哉臣又因是而更溯其本可乎噫嘻痛矣丙丁諸賊滔天之惡射日之凶實往牒之所無而此非一朝一夕之故粵自戊巳以來醞釀排布傍伺闖發魯禧逞凶於前麟謙接跡於後一轉而爲夏恭二轉而爲星九至凶至悖愈出愈憯此所以擧國臣民沫血飮泣直欲無生而亦不能無憾於天網之太恢王章之久屈也尤豈非聖明穆然深思處乎嗚呼蓋此逆節種下生種首尾互貫腸肚相連伊來三四十年之間天常民彝幾乎湮晦幸有明義一部爲我東麟經燀爀如雷霆光明如日星而此書之作自有聖人之微意其所以討丙丁者乃所以討戊已也先儒謂爲人臣者不可以不知春秋臣亦謂爲今日臣子者不可不知明義錄是宜君臣上下丕闡固守以竢百世也明矣而臣於此竊有所大懼者立賢無方帝王之盛節兩露不擇用人之明喩惟其尺朽小疪之可合甄敍者則隨其人器列之朝籍固有恢蕩之政而竊觀比年以來凡係已伏王章及應坐至重者外其餘負犯之類自上雖以化龍蛇之意獨運陶鑄庸滌舊染而此特大聖人所作爲耳至於在廷之臣惟當堅其秉執嚴其防範激濁揚淸防微杜漸以存躑躅之戒以絕覬覦之習而乃反前嚴而後弛始峻而終緩罔念義理之至重不顧釁孼之潛滋臣嘗聞先輩之言在前逆變之後凡係或淺或深可塞可通者一皆仰稟聖裁雖在名儒碩輔布列朝野之時初不敢自下主張而凡其復起爲人之類亦皆甄別而取舍之所以存大防而贊聖化者竝行不悖矣夫何何許怪論流行於搢紳之間剙出來者不拒之說毋論臭味之同異毋論干犯之輕重如其附已而獻媚必也俱收而竝畜少無難愼看作能事以此市恩以此樹黨者種種有之名器由是而日紊防限由是而蕩然將使造化之權不在上而在下古人所謂恩欲歸已怨使誰當者正指此等處也若此不已臣恐莫嚴之大義將爲此說所壞了而便作紙上之空言其爲世道之害倍甚於洪水猛獸豈不痛哉日前所被別諭惓惓責勉在於偕和二字臣雖無似已玷誤恩其欲仰體而周旋者固所耿結而第臣區區所執惟在於明義理嚴隄防如上所陳苟使今之夾輔王室者其存心處事亦惟在於明義理嚴隄防造次於是寤寐於是相須共濟如推車子仰裨我聖化則是將不期偕和而自底偕和如或情志阻隔意見睽乖致有日月征邁之歎則臣雖以苦心血腔求其偕和顧其勢亦將南適而北轅復何偕和之可論乎臣於此萬有一貧榮冒祿同流合污甘自歸於負國忘先之科則聖明奚取於臣臣亦何以藉手而事我聖明乎哉由是言之則偕和之方非獨在於臣之一身矣今我殿下如欲使世道底定朝著寅協則亦不越乎明義理嚴隄防六字而已臣愚死罪竊附古人交勉之義爲殿下陳之惟殿下採納焉批以卿於初筵有此縷縷之奏不可以句語之間涉邦禁靳答矣朝廷之爲朝廷刑政是已近日處分驟看未免顚倒今因卿言略擧本意所在可乎申驥顯則擢承宣尹永僖則姑不出場而此際反有前左相之處分者刑政之粗迹雖似判異處分之本意自是一致擢驥顯者爲流弊之深長慮而一擢更不提說恐逼慈殿也況驥顯之言非渠意而又況先於驥顯發如許之說於公座者亦出於妄度兩宮之間而不自覺其自歸於反常背陽之科事實大略如此此豈今日諸臣之所敢容喙殆若偏黨之相爭然乎永僖雖千千瞹昧萬萬冤痛攻永僖者雖萬萬挾私千千憑公情之未暴跡先見疑攻與被攻打成一團鬪鬨轉輾層激將作何許貌樣如是之際職在彌綸者擧措相反今筵甚於昨筵一節深於一節世臣姑無論急於爲彼大臣句當有曰前處分矣下款事當體念卿亦殫誠對揚可也
정조 16년 · 강
命湖西新還當捧條八分一停退自備局枚擧湖南所下傳敎措辭行會
정조 16년 · 목
右議政金履素啓言頃因特敎湖西新還當捧條中限幾分停退事指一報來之意發關分付矣卽見忠淸監司李亨元報備局辭緣則以爲本道新還當捧都數爲五十九萬餘石係是嗣歲之資不敢仰請停退而當捧都數中限七分一磨鍊則乃爲八萬四千二百九十餘石準此數劃下以爲窮民均蒙實惠之地爲辭矣還穀非但來春還賑之次竝靠於此前頭嗣歲之憂尤不可不念七分一所請恐不免稍過分數請以八分一許施敎曰湖西句管堂上亦陳所見判尹金文淳曰本道民事雖極可悶嗣歲之資尤當軫念大臣所奏八分一許施似的當矣敎曰曾經湖西道臣各陳所見知中樞府事徐有隣曰毋論七分一八分一便同假令而以今湖西穀薄七分一稍過限以八分一付之道臣的量擧行恐合事宜刑曹判書沈頤之曰道臣所請似有商量而大臣之請減分許施似得宜矣從之敎曰雖道臣豈知幾分幾石之眞箇難捧乎自本司枚擧湖南所下傳敎措辭行會使之餘則還錄不足則加請
정조 16년 · 강
命榮川郡馬步軍減額依道狀施行
정조 16년 · 목
右議政金履素啓言頃以榮川馬步軍減額一款依道臣議施行之意有所行會矣卽見慶尙監司鄭大容狀啓則枚擧左兵使許侙牒呈以爲安東鎭左右哨馬軍俱未滿一哨就此兩哨中減十一名左右別將標下軍亦若減一名合二十四名減數步軍爲四十八哨而別中司屬中哨軍一百二十名內一百九名減除其餘十一名分屬左右哨則可無換着之弊云依此釐正似無掣礙而中哨步軍一哨內所減旣多餘丁分屬事涉苟簡餘丁十一名一竝減省恐合便宜請令廟堂稟旨分付矣道臣旣與帥臣相議有此狀聞則存減之間必有料量而然請依所請施行從之
정조 16년 · 강
命嶺南某衙門各樣錢中一萬一千餘兩及尙州等所餘錢五千餘兩自監營劃給除留米價
정조 16년 · 목
戶曹判書趙鼎鎭啓言嶺南除留米五千五百石每年漕船添載上來而米價則必於今年內區劃矣辛亥耗條作錢數旣不多而盡用於各處移劃尙州等邑待秋作錢條中一萬四千兩亦已貸給於本道賑資使之待明秋還納所餘不過五千餘兩除留米五千五百石價一萬六千五百兩他無推移之道道內某衙門未上來各樣錢中一萬一千餘兩及尙州等所餘錢五千餘兩姑先自監營推移劃給待明秋賑資貸用還納錢中還報似好矣從之
정조 16년 · 강
命守禦廳軍校放料取用山城軍餉留庫米
정조 16년 · 목
守禦使吳載純啓言本廳軍校一年放料之數爲二千餘石專靠於畿湖牙兵收米而至於今年畿內則純錢代捧湖西則雖有或錢或米之分捧而元數不多以米當捧僅可爲一朔之需其餘十一朔放料拮據計給他無善策而在前如此之時有山城軍餉米留庫中先爲推移取用以收米代錢待年事稍登貿米還充之例矣今亦於山城軍餉米留庫中限二千石依例取用從後留充事甚便好請下詢大臣處之敎曰大臣之意何如右議政金履素曰旣是有前例之事而目下事情不得不然則勢將依此許施而軍餉事體至爲嚴重雖一時推移誠甚重難待明秋卽爲準數充報使之狀聞俾無虛留之患宣矣從之
정조 16년 · 강
命南壇禁耕處立石定界
정조 16년 · 목
行副司直李漢豊啓言南壇植木處幾盡種植而買畓禁耕處則定界立標然後可無更犯之弊自壇門限五十步以禁標二字刻石以置似宜矣從之
정조 16년 · 강
正言張至冕引避賜批仍命推考
정조 16년 · 목
至冕啓言臣於向日三重臣處分事有所區區所懷矣予曰三重臣處分請寢事旣有府啓兩重臣豈可俱發乎仍命推考又啓言第彼蔡濟恭之罪惡莫掩黨逆顯肆無禮則伊時三重臣之以疏以言討之斥之者亶出於忠憤之誠公共之論此實可獎而不可譴也諸備堂之處分今已收還而三重臣之罪名尙在罷黜竊恐懲討由是不嚴刑賞終涉乖當略效愚見仰請還寢三重臣處分姑置之命矣不惟不賜允批聖敎截嚴以此情踪何可一刻晏然於臺次乎請命遞斥臣職批以重臣處分胡甚大擧措兩司之俱發請寢有壞事面問備之命烏可已乎勿辭亦勿退待又啓言臣於引避之際筵體生疏擧措顚錯未承聖批徑發所懷言端纔撤責敎重下至承問備之命其何敢一刻晏然於臺次乎請命遞斥臣職批以勿辭○承旨洪義榮啓言正言張至冕一日再啓事涉煩瀆退待物論恐合事宜故敢此仰達矣
정조 16년 · 강
以刑曹判書沈頤之差下備局有司堂上
정조 16년 · 목
承文院啓言今日査對槐院提調不可不備員判府事吳載純知事徐有隣判尹金文淳吏曹判書李▣刑曹判書沈頤之禮曹判書閔鍾顯依筵敎還差戶曹判書趙鼎鎭亦爲依筵敎差下使之先爲參坐行副司直尹塾左參贊鄭好仁知敦寧李聖圭行副司直沈豊之禮曹參判李秉鼎都承旨朴祐源兵曹參判李義行大司憲洪明浩吏曹參判李在學行副司直柳誼李祖承還差行副司直鄭東浚戶曹參判徐龍輔左承旨曺允大行副司直金履禧一體差下行副司直金尙集年滿七十請依例減下允之